Oproštajni govor Franje Tuđmana Sv. Ocu Ivanu Pavlu II. 4. listopada 1998.
Izvor: http://predsjednik.hr/Split4.Listopada1998

Oproštajni govor
Predsjednika Republike 
dr. Franje Tuđmana
Sv. Ocu Ivanu Pavlu II.
u prigodi odlaska iz Hrvatske
Split, 4. listopada 1998.
Sveti Oče, 

Opraštajući se od Vas na kraju Vašeg posjeta Hrvatskoj, zahvaljujem Vam da ste kao Kristov namjesnik, u godini Duha Svetoga, pohodili našu domovinu i donijeli hrvatskom narodu nove poruke ljubavi i praštanja, mira i zajedništva. 
Osnažili ste nas u vjeri, uvjerili da s ponosom možemo gledati na naša dostignuća i s povjerenjem graditi svoju budućnost. Vaše poruke bit će nam, uz Vaše molitve i blagoslov Svevišnjeg, svijetao putokaz u izgradnji zdravog društva u našoj slobodnoj i nezavisnoj, demokratskoj i suverenoj nam Domovini. 

Vaše uzdizanje mučenika i domoljuba, kardinala Alojzija Stepinca, na čast Oltara, na velebnoj svečanoj misi u Mariji Bistrici, izraz je Božje ljubavi i priznanja prema njemu, ali i prema hrvatskom narodu, nagrada za sve što je hrvatski narod zajedno s njim prošao u komunističkom paklu. Povijest je prosudila njemu u korist i zato nam je ova beatifikacija poticaj da ustrajemo na svom putu očuvanja slobodne Hrvatske u zajedništvu svih Hrvata s rimskim Kristovim namjesnikom. 
Stepinčevo je životno poslanje ispunjeno na slavu Boga i dobrobit Hrvatske, te će vječno hrvatskom narodu davati snagu da izdrži i u najtežim kušnjama. 

Sveti Oče, 

Posebno Vam zahvaljujem na riječima ohrabrenja i porukama upućenim hrvatskoj mladeži, da bude prosvijetljena vjerom i vođena ljubavlju, kako bi izbjegla opasnostima prolaznih užitaka i poroka civilizacijske dekadencije, zbog kojih bi trpjeli oni, njihovi roditelji i čitavo društvo. 

Za ova tri kratka dana Vašeg posjeta, koji će zauvijek biti zabilježen u povijesti odnosa Hrvatske i Svete Stolice, hrvatski Vam je narod iz svih krajeva domovine i iseljene Hrvatske, među kojima su bili brojni oni iz Bosne i Hercegovine, iskazao, Sveti Oče, svoju duboku ljubav i istinsko štovanje. U Zagrebu, Mariji Bistrici, Splitu i Solinu, mogli ste se uvjeriti u duboko iskrene i prijateljske osjećaje, u povjerenje i uzdanje prema Vašoj osobi i svojoj katoličkoj Crkvi. 
Ta očitovana ljubav prema Vama, Sveti Oče, obvezuje i nadahnjuje hrvatsko državno-političko vodstvo i mene osobno, za nove poticaje u izgradnji i održanju već odličnih odnosa sa Svetom Stolicom i Crkvom u Hrvata, radi izgradnje hrvatskog društvenog života na načelima kršćanske civilizacije. Vaše poruke izrečene na Sv. misi u Mariji Bistrici i u Splitu poticaj su svima na odgovorno shvaćanje života i priprema za veliki Jubilej dvije tisuće godina kršćanstva. 
Ovo nam je stoljeće donijelo dva svjetska i brojne lokalne i imperijalističke ratove, isključive i opasne nacionalističke ali i anacionalističke i ateističke ideologije, nemoralne pojavnosti i poroke koji ugrožavaju i kršćansku civilizaciju, nova oružja za masovno uništavanje, glad, siromaštvo i nejednakost, te ekološku ugroženost. Istodobno, svijet je postao bogatiji za nova znanstvena otkrića i nove tehnologije koje mogu još više unaprijediti, ali i ugroziti čovječanstvo. U cijeloj povijesti, katoličanstvo je uvijek unosilo nadu u boljitak, potičući napredak i zauzimajući se za prava i poštovanje pojedinca kao osobe, a naroda kao bitne sastavnice ljudske zajednice. 
Uvjereni smo da će Sveta Stolica i nadalje, najveći moralni autoritet u današnjem svijetu, svojom dalekosežnom i razložnom politikom služiti kao istinski putokaz u izgradnji budućih odnosa u međunarodnom životu. 

Sveti Oče, 

Vi ste, za vrijeme Vašeg pontifikata bili svjedokom i djelatnim čimbenikom minulih promjena. Ime Karola Wojtyle, Pape Ivana Pavla II., ostaje zlatnim slovima upisano u povijesti kao čovjeka i kristovog namjesnika koji je najviše pridonio naporima za mir i dobrobit čovječanstva. Hrvatima ste u najpresudnije vrijeme, pružili svesrdnu potporu u ostvarivanju njihovog višestoljetnog sna. 

Stoga Vas danas, kršćanska, slobodna i demokratska Hrvatska, još jednom pozdravlja kao svjetskog i crkvenog velikodostojnika, dragog gosta i prijatelja, koji je našem narodu, uzdizanjem kardinala i mučenika Stepinca na Oltar Blaženih, učvrstio vjeru, ponos i uzdanje u budućnost. 

Sveti Oče, 

Naše su molitve upravljene prema Svemogućem, da Vam, podari još puno godina upravljanja Katoličkom crkvom, na dobrobit svih ljudi i na slavu Boga i miroljubivih naroda. 

Hvala Vam u moje osobno ime, i u ime cijelog hrvatskog naroda.